醜女歌
作者：宋伯仁
朝代：宋

paragraphs: 梳風楊柳笑，沐雨杏花羞。
看看三十餘，不敢下粧樓。
待媒媒不來，對娘娘共哭。
何時王右軍，來坦東牀腹。
君不見西施絕色天下白，能使麋鹿走吳宮。
玉環一笑百媚生，能使漁陽鞞鼓驚玄宗。
無鹽無鹽形貌惡，當時一段議論千古生清風。
美婦未必美，所美貌徒美。
醜婦未必醜，所醜行不醜。
醜妻惡妾壽乃翁，何須能勸羊羔酒。